b'\n_START_ARTICLE_\n\xc5\xa0imskin piiri\n_START_SECTION_\nMaantiede ja ilmasto\n_START_PARAGRAPH_\n\xc5\xa0imskin piiri sijaitsee Novgorodin alueen l\xc3\xa4nsiosassa. Se rajoittuu pohjoisessa Batetskin, koillisessa Novgorodin, kaakossa Staraja Russan, etel\xc3\xa4ss\xc3\xa4 Volotin ja lounaassa Soltsyn piireihin sek\xc3\xa4 l\xc3\xa4nness\xc3\xa4 Pihkovan ja luoteessa Leningradin alueisiin. Pinta-alasta 65,0\xc2\xa0% on mets\xc3\xa4\xc3\xa4, 27,1\xc2\xa0% maatalousmaata, 3,7\xc2\xa0% asuinaluetta ja 3,6\xc2\xa0% vesist\xc3\xb6j\xc3\xa4._NEWLINE_Pinnanmuodostukseltaan piiri on alavaa tasankoa. Sen it\xc3\xa4puolella levitt\xc3\xa4ytyy Ilmaj\xc3\xa4rvi. T\xc3\xa4rkeimm\xc3\xa4t joet ovat \xc5\xa0elon ja sen pohjoinen sivujoki M\xc5\xa1aga. Hy\xc3\xb6tykaivannaisiin kuuluvat hiekka, sora, turve, karbonaattimineraalit ja savi. Piirin alueella sijaitsee suojeltu luonnonmuistomerkki Sosnovyi Bor._NEWLINE_Seudulla vallitsee leuto mannerilmasto, jossa on meri-ilmaston piirteit\xc3\xa4. Talvi on melko leuto ja luminen, kes\xc3\xa4 lyhyt ja suhteellisen l\xc3\xa4mmin. Tammikuun keskil\xc3\xa4mp\xc3\xb6tila on \xe2\x80\x9310\xc2\xa0\xc2\xb0C ja hein\xc3\xa4kuun 16\xe2\x80\x9317\xc2\xa0\xc2\xb0C. Vuotuinen sadem\xc3\xa4\xc3\xa4r\xc3\xa4 on 550\xe2\x80\x93600 millimetri\xc3\xa4.\n_START_SECTION_\nHistoria\n_START_PARAGRAPH_\nVuoteen 1926 saakka seutu kuului Novgorodin l\xc3\xa4\xc3\xa4nin Novgorodin kihlakunnan \xc5\xa0imskin ja Medvedin volosteihin sek\xc3\xa4 Pietarin l\xc3\xa4\xc3\xa4nin Lugan kihlakunnan Utorgo\xc5\xa1in volostiin. Seuraavan vuoden alussa perustettiin Leningradin alueeseen kuuluneet Medvedin ja Utorgo\xc5\xa1in piirit ja vuonna 1935 \xc5\xa0imskin piiri. Utorgo\xc5\xa1in ja \xc5\xa0imskin piirit liitettiin vuonna 1944 vasta muodostettuun Novgorodin alueeseen. Ne lakkautettiin vuonna 1963, mutta vuonna 1973 alueesta muodostettiin j\xc3\xa4lleen \xc5\xa0imskin piiri.\n_START_SECTION_\nLiikenne, talous ja palvelut\n_START_PARAGRAPH_\nPiirin l\xc3\xa4pi kulkevat Novgorodin ja Pihkovan v\xc3\xa4linen maantie sek\xc3\xa4 Pietarin ja Dnon v\xc3\xa4linen rautatie, jolla on Utorgo\xc5\xa1in asema._NEWLINE_Talous perustuu mets\xc3\xa4- ja kaivosteollisuuteen sek\xc3\xa4 maatalouteen. Piiriss\xc3\xa4 toimii nelj\xc3\xa4 puunjalostuslaitosta, joukko pieni\xc3\xa4 puunhankintayrityksi\xc3\xa4, verhoilulaattoja kalkkikivest\xc3\xa4 valmistavia yhti\xc3\xb6it\xc3\xa4, pellavanjalostuslaitos, metalliastioita valmistava yritys ja kaksi leipomoa. Kaivannaisista hy\xc3\xb6dynnet\xc3\xa4\xc3\xa4n hiekkaa, soraa, karbonaattimineraaleja sek\xc3\xa4 kivenn\xc3\xa4isvett\xc3\xa4, jota vied\xc3\xa4\xc3\xa4n pullotettavaksi Novgorodiin. Maataloutta edustaa kuusi osuuskuntaa, 13 yksityistilaa ja yli nelj\xc3\xa4 tuhatta asukkaiden palstaviljelm\xc3\xa4\xc3\xa4._NEWLINE_Piiriss\xc3\xa4 toimii viisi lastentarhaa, yhdeks\xc3\xa4n koulua, lasten harrastuskeskus ja ammattikoulu. Kulttuurilaitoksia ovat kulttuuri- ja vapaa-ajankeskus, kirjastolaitos, lasten musiikkikoulu ja kansantaiteen talo. Terveyspalveluihin kuuluvat piirisairaala poliklinikkoineen sek\xc3\xa4 maaseudun l\xc3\xa4\xc3\xa4kint\xc3\xa4asemat.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nSeudulta on l\xc3\xb6ydetty muinainen asuin- ja hautapaikka sek\xc3\xa4 ajanlaskun alusta per\xc3\xa4isin oleva muinaislinna. Rakennusmuistomerkkeihin kuuluvat 1800-luvun alussa rakennetut Korostynin matkapalatsi ja Medvedin varuskunta-alue (arkkitehti Vasili Stasov), Gorskin kartanon maisemapuisto \xc5\xa0elonin kyl\xc3\xa4ss\xc3\xa4, maalaiskylien kirkot sek\xc3\xa4 vanhat asuin- ja talousrakennukset. Historialliset kohteet liittyv\xc3\xa4t toiseen maailmansotaan.'